पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना कहर बरसा रहा है। इन चार महीनों में मौत के आंकड़ा सौ और पॉजिटिव मरीज 10 हजार के पार हो चुके हैं। शहर में दो सीएमएचओ होने के बावजूद स्वास्थ्य सेवाएं पटरी से उतरी हुई हैं। कारण, दोनों में कॉर्डिनेशन नहीं है। बार-बार कलेक्टर को हस्तक्षेप करना पड़ रहा है।
राज्य सरकार ने कोरोना की दूसरी लहर शुरू होने के साथ ही जनवरी में डॉ. सुकुमार कश्यप को नागौर से बीकानेर सीएमएचओ लगाया था। यहां पहले से कार्यरत डॉ. बीएल मीणा का तबादला हनुमानगढ़ जिला अस्पताल कर दिया गया। इससे नाराज मीणा कोर्ट में चले गए। इस विवाद के चलते पहले उन्हें जॉइंड डायरेटर हैल्थ के साथ अटैच किया। बाद में उन्होंने जयपुर स्वास्थ्य निदेशालय में पदस्थापन करा लिया।
बीकानेर में कोरोना का प्रकोप गहराया तो वापस डॉ. मीणा की जरूरत महसूस की गई। क्योंकि उन्हें पिछले साल कोरोनाकाल का अच्छा अनुभव था। कलेक्टर के आग्रह पर उन्हें अप्रैल में वापस बीकानेर भेज दिया गया। तभी से वर्तमान और पूर्व सीएमएचओ में ठनी हुई है। इसका असर कोरोना प्रबंधन, डोर-टू-डोर सर्वे, वैक्सीनेशन आदि कार्यों पर पड़ रहा है। डॉक्टर और स्टाफ भी असमंजस में है कि रिपोर्ट किसे करनी है। रेलवे स्टेशन पर यात्रियों की जांच की रिपोर्टिंग की गलत हो रही है।
कलेक्टर ने दोनों का काम बांटा- अब सीएमएचओ सिटी और डॉ. मीणा गांवों में कोविड मैनेजमेंट देखेंगे
कलेक्टर नमित मेहता ने दोनों अफसरों का काम बांट दिया है। दोनों को बराबर की जिम्मेदारी दी गई है। पिछले साल का तजुर्बा होने के कारण डॉ. मीणा को ग्रामीण क्षेत्र दिया गया है। वे ग्रामीण क्षेत्रों कोविड मैनेजमेंट देखेंगे।
सीएमएचओ डॉ. सुकुमार कश्यप अब शहर और पूर्व सीएमएचओ डॉ. बीएल मीणा ग्रामीण क्षेत्र में कोविड प्रबंधन देखेंगे। इसके साथ ही वैक्सीनेशन आदि कार्यों की मॉनिटिरिंग भी करेंगे। साथ ही कोविड संबंधी सूचनाएं जारी करने की जिम्मेदारी भी डॉ.मीणा को सौंप दी गई है। इस संबंध में कलेक्टर की ओर से आदेश जारी किया गया है।
दरअसल सैंपलिंग, पॉजिटिव, निगेटिव, रिकवरी संबंधी अलग-अलग सूचनाएं सोशल मीडिया पर वायरल को कलेक्टर ने गलत माना है। उन्होंने कहा है कि अनाधिकृत रूप से सूचनाएं वायरल करने से लोगों में भ्रम पैदा होता है। इसे देखते हुए कलेक्टर ने कोविड नोडल अधिकारी डॉ. बीएल मीणा को सही सूचनाएं जारी करने के लिए अधिकृत किया है। उनके अतिरिक्त कोई और कोविड संबंधी आंकड़े जारी नहीं करेगा।
भास्कर ने दोनों जिम्मेदारों से पूछा- हैल्थ डिपार्टमेंट का सिस्टम क्यों संक्रमित
ये जान बूझकर फैलाया जा रहा है, डॉ. मीणा खुद बीकानेर आना चाहते थे: कश्यप
Q- आपके और डॉ. मीणा के बीच कोऑर्डिनेशन नहीं होने का असर स्वास्थ्य सेवाओं पर पड़ रहा है?
A - ऐसी कोई बात नहीं है। दोनों अपना काम कर रहे हैं।
Q - आरोप है कि आप उन्हें स्वतंत्र रूप से काम नहीं करने दे रहे हैं? A - सरकार ने उन्हें कलेक्टर के अधीन भेजा है। हमसे जो सूचना मांगते हैं, दे देते हैं।
Q - शहर में आम चर्चा है कि आपसे कोविड प्रबंधन संभल नहीं रहा। इसलिए डॉ. मीणा को बुलाया गया है? A - यह बात जानबूझकर फैलाई जा रही है, जबकि यह सच नहीं है। वे खुद बीकानेर आना चाहते थे।
Q - क्या यह सच है कि आप अपने रूम पर ताला लगाकर जाते हैं? A - यह सच नहीं है। कक्ष में जरूरी फाइलें रहती हैं। यदि मीणा आते हैं तो स्वागत है।
आरसीएचओ के रूम में ही बैठता हूं, अलग से रूम मिलता तो स्टाफ साथ बैठाकर काम कराता: मीणा
Q - सीएमएचओ से आपका कॉर्डिनेशन क्यों नहीं बैठ रहा है। क्या पोस्टिंग को लेकर विवाद है?
A - तबादले पर मुझे स्टे मिल गया था, लेकिन जॉइन नहीं करने दिया। कमरे पर ताला लगा दिया।
Q - कहा जा रहा है कि आप वापस बीकानेर सीएमएचओ लगने के प्रयास कर रहे हैं। इसलिए बीकानेर आए हैं? A- राज्य सरकार ने मेरी काबिलियत को देखते हुए कलेक्टर के कहने पर यहां भेजा है।
Q - आप कोविड प्रबंधन देख रहे हैं। सिटिंग अरेंजमेंट कहां है। लोग आपसे कहां मिल सकते हैं? A - सीएमएचओ ऑफिस में आरसीएचओ कक्ष में ही बैठने की जगह मिली है। अलग से कक्ष मिलता तो स्टाफ को भी साथ रख सकता था।
Q - क्या आप स्वतंत्र रूप से काम कर पा रहे हैं? A - पर्याप्त स्टाफ और सहयोग मिले तो फील्ड में अच्छी तरह से काम किया जा सकता है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn